જ્યારે જ્યારે ટીવી પર મેચ જોઉં છું ત્યારે એમએનના વિશાળ પ્લેગ્રાઉન્ડમાં રમાતી ક્રિકેટ અચૂક યાદ આવે અને તેની સાથે નજર સમક્ષ ઊપસી આવે હાથમાં બૉલ લઈને બેટસમેન સામે ધસી આવતો ભગવાન ધોબી. હાફપૅન્ટમાં બૉલિંગ કરવાની તેની ઍક્શનમાં કસાયેલા પગની પિંડીની ઊપસી આવતી નસ હજુ ય નજરે તરવરે છે. રમતગમતમાં ઈન્વૉલ્વ થવાની આપણને એટલી રુચિ નહીં, પણ ભણવામાં ધોબીપછાડ ખાનારા ભગવાન જેવા એકાદ બે વિદ્યાર્થી તો શાળામાં હોય એ ગમે ખરું. ભગવાન દરેક ધોરણમાં નાપાસ થતો તેથી વિદ્યાર્થીઓ તેને શાબાશી આપતા. એમએનને તારા જેવા બૉલરનો બહુ ખપ છે એટલે જ તો તને નાપાસ કરે છે. અને ભગવાનને ય બહુ ભણીગણીને આગળ વધી જવાની ખાસ જરૂર નહીં જણાઈ હોય. ધોબીને વળી ડિગ્રી ધોઈને શું ઈસ્ત્રી કરવાની ?